แอสเซทพลัสชูกองทุน6เดือนลุยหุ้นกู้-ฝากเงินตปท.จ่าย3%
แอสเซท พลัส ส่งกองทุนใหม่ลงทุนตราสารหนี้เอกชนไทย ผสมเงินฝากธนาคาร-พันธบัตรเมืองนอก อายุ 6 เดือน คาดผลตอบแทน 3% ต่อปี
10 ส.ค. 2554

แอสเซท พลัส ส่งกองทุนใหม่ลงทุนตราสารหนี้เอกชนไทย ผสมเงินฝากธนาคาร-พันธบัตรเมืองนอก อายุ 6 เดือน คาดผลตอบแทน 3% ต่อปี
นายวิน อุดมรัชตวนิชย์ รองกรรมการผู้จัดการและหัวหน้าเจ้าหน้าที่บริหารการลงทุน บริษัทหลักทรัพย์จัดการกองทุน (บลจ.) แอสเซท พลัส กล่าวว่า ตั้งแต่วันนี้2 มิ.ย. 2554 บลจ.แอสเซท พลัส ได้เสนอขายกองทุนเปิดแอสเซท พลัส ตราสารหนี้ทวีทรัพย์ 2 (ASPTFIXED2) ซึ่งเปิดขายเป็นรอบระยะเวลา โดยในรอบการลงทุนแรกนี้จะลงทุนในตราสารหนี้เอกชนไทย เงินฝากธนาคาร และพันธบัตรต่างประเทศ อายุประมาณ 6 เดือน 
กองทุนจะลงทุนตั๋วแลกเงินของบริษัท น้ำตาลมิตรผล (MPSC) บริษัท บัตรกรุงไทย (KTC) บริษัท ภัทรลิสซิ่ง (PL) เงินฝากธนาคารดอยช์แบงก์และเครดิต อะกริโคล ซีไอบี ในประเทศฮ่องกง สัดส่วนตราสารละประมาณ 20% ของพอร์ตการลงทุน โดยคาดว่าผลตอบแทนหลังหักค่าใช้จ่ายอยู่ที่ 3% ต่อปี
นอกจากนี้ บริษัทยังเสนอขายและรับซื้อคืนกองทุนรอบใหม่จำนวน 2 กองทุน ได้แก่ กองทุนเปิดแอสเซท พลัส ทรัพย์มั่นคง 3 (ASP-SIF3) เป็นกองทุนตราสารหนี้ในประเทศ โดยรอบการลงทุนนี้มีระยะเวลาประมาณ 2 เดือน จะลงทุนในพันธบัตรรัฐบาลในสัดส่วนประมาณ 80% และตั๋วแลกเงินธนาคารกรุงไทย (KTB) ประมาณ 20% ของพอร์ตการลงทุน คาดว่าให้ผลตอบแทนหลังหักค่าใช้จ่ายที่ 2.4% ต่อปี โดยเปิดขายในวันที่ 1 มิ.ย.นี้
สำหรับกองทุนเปิดแอ็คทีฟเอฟไอเอฟ 7 (ACFIF7) ซึ่งเป็นกองทุนตราสารหนี้ต่างประเทศ จะเปิดขายและรับซื้อคืนในวันที่ 8 มิ.ย.นี้ โดยรอบการลงทุนนี้จะลงทุนในพันธบัตรรัฐบาลเกาหลีใต้(MSB) เงินฝากธนาคารดอยช์แบงก์และเครดิต อะกริโคล ซีไอบี ในประเทศฮ่องกงและตั๋วแลกเงิน บริษัท น้ำตาลมิตรผล อายุประมาณ 6 เดือน คาดว่าให้ผลตอบแทนหลังหักค่าใช้จ่ายอยู่ที่ 3% ต่อปี 
“แนวโน้มดอกเบี้ยในทิศทางขาขึ้นของหลายประเทศเอเชีย ช่วยให้ตราสารหนี้ระยะสั้นในเอเชียน่าสนใจ รวมถึงไทย โดยมองว่าอัตราเงินเฟ้อพื้นฐานไทยมีโอกาสขึ้นมากกว่าเป้าหมายที่ 3-4% ในปลายปีนี้ จึงคาดว่าอัตราดอกเบี้ยนโยบายในปลายปีน่าจะอยู่ที่ระดับ 3.5-4%” นายวิน กล่าว
"แนวโน้มอัตราดอกเบี้ยขาขึ้น จะส่งผลดีต่ออัตราผลตอบแทนของตราสารหนี้ระยะสั้น ที่จะมีการปรับเพิ่มขึ้นตามแนวโน้มอัตราดอกเบี้ยนโยบาย บริษัทฯ จึงแนะนำให้นักลงทุนลงทุนในตราสารหนี้ระยะสั้น ทั้งในประเทศและต่างประเทศ เพื่อไม่ให้เสียโอกาสที่จะได้รับผลตอบแทนสูงขึ้นในช่วงดอกเบี้ยขาขึ้น"นายวิน กล่าว